P r e d k l a d a c i a    s p r á v a

Návrh zákona, ktorým sa mení a dopĺňa zákon č. 483/2001 Z. z. o bankách a  o zmene a doplnení niektorých zákonov v znení neskorších predpisov a ktorým sa menia a dopĺňajú niektoré ďalšie zákony bol vypracovaný na základe plánu legislatívnych úloh vlády Slovenskej republiky na rok 2004, ktorý bol schválený 14. 1. 2004.
Na príprave predmetného návrhu zákona sa zúčastnila Národná banka Slovenska a Ministerstvo financií Slovenskej republiky.
Hlavným cieľom predloženého návrhu zákona je zapracovanie smernice 2002/87/ES Európskeho parlamentu a Rady o doplňujúcom dohľade nad úverovými ústavmi, poisťovňami a investičnými firmami vo finančnom konglomeráte, ktorou sa menia a dopĺňajú smernice rady 73/239/EHS, 79/267/EHS, 92/49/EHS, 92/96/EHS, 93/6/EHS a 93/22/EHS a smernice 98/78/ES a 2000/12/ES Európskeho parlamentu a Rady (ďalej len „smernica“).
Touto smernicou prijatou v dôsledku vývoja smerujúceho k vzniku finančných skupín poskytujúcich služby v rôznych podsektoroch finančného trhu, upravila Európska únia podmienky výkonu dohľadu nad týmito finančnými konglomerátmi. 
	Podľa plánu legislatívnych úloh vlády Slovenskej republiky má byť tento návrh zákona schválený vládou Slovenskej republiky a predložený na rokovanie Národnej rady Slovenskej republiky v apríli 2004.
	Predložený návrh zákona bol zaslaný v rámci medzirezortného pripomienkového konania všetkým ministerstvám a iným ústredným orgánom štátnej správy, Úradu na ochranu osobných údajov a Asociácii bánk. 
	Vyhodnotenie pripomienok uplatnených v rámci medzirezortného pripomienkového konania je uvedené v časti 6 tohto materiálu.
	Návrh zákona, ktorým sa mení a dopĺňa zákon č. 483/2001 Z. z. o bankách a  o zmene a doplnení niektorých zákonov v znení neskorších predpisov a ktorým sa menia a dopĺňajú niektoré ďalšie zákony bol terminologicky zosúladený s obsahovo rovnakou novelou zákona o cenných papieroch a investičných službách a novelou zákona o poisťovníctve a taktiež bol upravený o pripomienky Legislatívnej rady vlády SR, ktorá ho prerokovala na svojom zasadnutí dňa 1. júna 2004.